b'\n_START_ARTICLE_\nSezona Velikih nagrad 1936\n_START_SECTION_\nPoro\xc4\x8dilo\n_START_PARAGRAPH_\nV sezoni 1936 je na koledar dirk prvi\xc4\x8d v ve\xc4\x8dji meri vplivala tudi svetovna politika. 3. oktobra 1935 so italijasnke \xc4\x8dete vkorakale v Etiopijo, zato so 18. novembra Zdru\xc5\xbeeni narodi proti Italiji uvedli gospodarske sankcije. Benito Mussolini je med drugim odgovoril z bojkotom francoskih in britanskih dirk. 7. marca 1936 je Adolf Hitler vkorakal v demilitarizirano obmo\xc4\x8dje Porenja, 18. julija pa je izbruhnila \xc5\xa0panska dr\xc5\xbeavljanska vojna. V zahodni Evropi je bila dirka\xc5\xa1ka sezona prekinjena zaradi stavk in nemirov, Velika nagrada Belgije in dirka za 24 ur Le Mansa sta bili zaradi tega odpovedani._NEWLINE_Sezona 1936 je bila sezona Auto Uniona in Bernda Rosemeyerja. Sedemindvajsetletni nem\xc5\xa1ki dirka\xc4\x8d je prevladoval na prvenstvenih dirkah in osvojil naslov evropskega prvaka. Sredi sezone se je pora\xc5\xbeen Mercedes-Benz umaknil iz dirk. V razredu Voiturette je prevladoval Richard Seaman v deset let starem dirkalniku Delage._NEWLINE_7. decembra 1935 je bilo v Z\xc3\xbcrichu zasedanje o predlogih za nova dirka\xc5\xa1ka pravila. Pogovori so \xc5\xa1li predvsem v smer omejitve delovne prostornine motorjev na 1500\xc2\xa0cm\xc2\xb3, toda nobena re\xc5\xa1itev ni bila potrjena. Drugo zasedanje je potekalo februarja 1936, ko je bil v ospredju predlog o omejitvi delovne prostornine motorjev na 4000 oziroma 2700\xc2\xa0cm\xc2\xb3. Odlo\xc4\x8ditev je bila sprejeta \xc5\xa1ele oktobra 1936 o omejitvi delovne prostornine motorjev na 4500 oziroma 3000\xc2\xa0cm\xc2\xb3, toda \xc5\xa1ele za sezono 1938.'